ജമാത്ത് ഉദ് ദവ ഭീകരരെ കുറ്റവിമുക്തരാക്കി ലാഹോര് ഹൈക്കോടതി ഇസ്ലാമാബാദ് : തീവ്രവാദ പ്രവര്ത്തനങ്ങള്ക്ക് സാമ്ബത്തിക സഹായം നല്കിയെന്ന കേസില് നിരോധിത സംഘടനയായ ജമാത്ത് ഉദ് ദവ സംഘാംഗങ്ങളായ ആറ് പേരെ കുറ്റവിമുക്തരാക്കി ലാഹോര് ഹൈക്കോടതി. മുംബയ് ഭീകരാക്രമണത്തിന്റെ സൂത്രധാരന് ഹാഫിസ് സയീദിന്റെ ഭീകര സംഘടനയാണ് ജമാത്ത് ഉദ് ദവ. പഞ്ചാബ് പൊലീസിലെ കൗണ്ടര് ടെററിസം ഡിപ്പാര്ട്ട്മെന്റ് രജിസ്റ്റര് ചെയ്ത കേസില് ലാഹോറിലെ തീവ്രവാദ വിരുദ്ധ കോടതി ജമാത്ത് ഉദ് ദവയുടെ മുതിര്ന്ന നേതാക്കളായ പ്രൊഫ. മാലിക് സഫര് ഇഖ്ബാല്, സംഘടന വക്താവ് യഹ്യ മുജാഹിദ് , നസറുല്ല, സമിയുള്ള, ഉമര് ബഹാദൂര് എന്നിവര്ക്ക് ഒമ്ബത് വര്ഷം വീതം തടവും ഹാഫിസ് സയീദിന്റെ സഹോദരീ ഭര്ത്താവ് അബ്ദുള് റഹ്മാന് മക്കിക്ക് ആറ് മാസത്തെ തടവും വിധിച്ചിരുന്നു. ഈ ശിക്ഷയാണ് ലാഹോര് ഹൈക്കോടതി റദ്ദാക്കിയത്. തീവ്രവാദത്തിന് സാമ്ബത്തിക സഹായം നല്കിയ കേസില് ഈ നേതാക്കള് കുറ്റക്കാരാണെന്ന് വിചാരണ കോടതി കണ്ടെത്തിയിരുന്നു. എന്നാല് കുറ്റം തെളിയിക്കുന്നതില് പ്രോസിക്യൂഷന് പരാജയപ്പെട്ടെന്ന് കാട്ടിയാണ് ഭീകര സംഘടന നേതാക്കളെ ലാഹോര് ഹൈക്കോടതി ചീഫ് ജസ്റ്റിസ് മുഹമ്മദ് അമീര് ഭട്ടിയും ജസ്റ്റിസ് താരിഖ് സലീം ഷെയ്ഖും അടങ്ങുന്ന ഡിവിഷന് ബെഞ്ച്, കുറ്റവിമുക്തരാക്കിയത്. നിലവില് മറ്റു തീവ്രവാദ കേസുകളില് ശിക്ഷിക്കപ്പെട്ട് ലാഹോറിലെ കോട് ലഖ്പത് ജയിലില് തടവില് കഴിയുകയായിരുന്ന ഇവരെ കനത്ത സുരക്ഷയയിലാണ് കോടതിയില് ഹാജരാക്കിയത്.